Лъагъуныгъэ хуэныкъуэхэр
Бахъсэн районым хыхьэ Крем-Константиновкэ къуажэм дэт унэ-интернатым иджыблагъэ щыIащ Къалэн куэд зыгъэзащIэ Къэбэрдей-Балъкъэр щIалэгъуалэ центрым, «Урысей зэкъуэтым и щIэблэ» жылагъуэ зэгухьэныгъэм я лIыкIуэхэр, волонтерхэр.
«Дэтхэнэ сабийми зыхуей хуэзэу зиужьын папщIэ апхуэдэ зэIущIэхэм, лъагъуныгъэм, гуапагъэм хуэныкъуэщ. Интернатхэм щыпсэу цIыкIухэр къапщтэмэ, тIуащIэу гулъытэ яхуэщIыпхъэщ, цIыхум и хуабагъыр ялъэгъэIэсыпхъэщ», — жеIэ «Урысей зэкъуэтым и щIэблэ» жылагъуэ зэгухьэныгъэм и Iэтащхьэ Назрэн Беслъэн.
…А махуэр икъукIэ гукъинэжу, нэгузыужьу екIуэкIащ сабийхэм я дежкIэ. Яхуеблэгъа хьэщIэхэм, цIыкIухэр я ныбжь елъытакIэ гупищу ягуэшри, къагъэфащ, сурэт щIыным хуагъэсащ, я акъылым и жанагъкIэ зэпрагъэуащ. «Волонтер — 07» республикэ зэщIэхъееныгъэм и унафэщI Ульбашевэ Джамили ныбжьыщIэхэм къахуигупсысар хуабжьу гъэщIэгъуэн ящыхъуащ. ТхылъымпIэ напэ хужь зырызым цIыкIухэм я Iэ лъэныкъуэр тралъхьэурэ къатхъыхьырти, абы и Iэпитхум сабийм и хьэлхэр псалъэ зырызурэ адрейхэм хутратхэрт. Абы ныбжьыщIэхэр нэхъ набдзэгубдзаплъэу зэхущытыным, я зэхуаку зэхэщIыкIрэ лъагъуныгъэрэ дэлъыным хуигъасэрт.
ХьэщIэхэмрэ бысымхэмрэ зэгъусэу зэдагъэкIуа махуэм нэрылъагъу щыхъуащ унэ-интернатым сабий зэчиифIэ куэд зэрыщIэсыр. Хэти куэдкIэ узыщызыгъэгугъ спортсменщ, хэти къэкIуэнум мурадышхуэхэр хузиIэ сабий губзыгъэщ. НыбжьыщIэхэр гъащIэм къыщыхахыну IэщIагъэм щытепсэлъыхьым здынэмыса щыIэжкъым: хэти пщафIэ, хэти артист, уеблэмэ дохутыр, юрист IэщIагъэ гугъуитIым зэгъусэу хуеджэну зи мурадхэри яхэтт. КIэщIу жыпIэмэ, Крем-Константиновкэ дэт унэ-интернатым щапI сабийхэр гъащIэм къащыпэплъэ гугъуехьхэм хуэхьэзырщ, я мурадхэр зэрызрагъэхъулIэнум хуопабгъэ.
Дохъушокъуэ Синэ.
